《书台》
宋代·宋京

君不见孔明书台遗庙旁，古书不见台荒凉。卧龙未起蜀天远，茅庐日日空南阳。

赤符光寒白水涸，秣陵王气犹能作。璋若婴儿操虎狼，脱去荆州殊不恶。

十倍奇才安用书，此台昔时知有无。蜀人思君识古处，未若江水存兵图。

黄冠所居门第改，祇有坊名今尚在。安得台边见古人，秋草重生类书带。

作者简介：宋京，字宏父，自号迂翁（《舆地纪胜》卷一五七），双流（今属四川）人。徽宗崇宁五年（一一○六）进士（清光绪《双流县志》下卷《选举》）。曾任户部员外郎，后以太尉府少卿出知邠州（《竹隐畸士集》卷三《送宋宏甫出守邠州》诗自注）。今录诗十九首。